open-index/open-wikipedia-markdown huggingface dataset:
Jan Thielbaai

**Jan Thielbaai** ta un bahia na kosta sùitost di Kòrsou, aproksimadamente 18 km for di Willemstad, kapital di e isla. E ta situá pasùit di e bario ku e mesun nòmber, Jan Thiel, entre Cornelisbaai na wèst i Caracasbaai na ost.

Jan Thielbaai tin un playa aksesibel kontra pago, desaroyá prinsipal pa e hotel i resortnan den serkania. E ta e ún di e poko playanan na Kòrsou ku ta pa gran parti un infrastructura artifisial, trahá ku un struktura di beton i kubri ku santu fini importá, en bes di ta formá naturalmente manera mayoria playa na Kòrsou.

E playa ta gratis pa residente di sierto resortnan banda di dje, manera Boca Gentil Resort, Chogogo Resort, Livingstone Resort i Papagayo Resort. Bishitantenan di otro lugá mester paga un tarifa di entrada i, adishonalmente, un gastu pa usa stulnan di playa.

Jan Thielbaai ta un lugá turístico popular ku hopi fasilidat: deporte akuatiko i deporte riba playa, zona di rekreo, duchanan i servisio di seguridat. Meimei di e playa tambe tin un restorant grandi ku un beachbar, ku ta sirbi komo un punto di enkuentro pa bishitantenan.
Blauwbaai

**Blauwbaai** (literalmente Bahia di Blou) ta un bahia i playa na Kòrsou, situá serka di e pueblo di piskadó di Boka Sami, na un distansia di 5 km nortwèst di Willemstad, kapital di e isla. E playa a haya su nòmber for di e antiguo plantashi Blauw, ku tabata lokalisá den e mesun área.

Blauwbaai ta konsiderá komo un di e playanan mas grandi na Kòrsou, i ta popular entre bisitante i residente meskos pa motibu di su awa klá i santu fini. Snòrkel i buseo ta dos aktividatnan popular ku hende por hasi na e bahia.

Na serkania tin un kancha di gòlf, un tereno di hockey, asina komo e *Blue Bay Sculpture Park*, un parke di eskultura ku ta eksponé obra di artista lokal i internashonal.
Roofgarden (Oranjestad, Aruba)

**Roofgarden** tabata un centro di recreacion social situa riba Nassaustraat na Aruba. E negoshi tabata encabesa pa e empresario Segundo Nicasio Ecury (1888-1967), miho conoci como "Shon Dundun".

## Construccion
Funda na 1926 (of 1927), e edificio ta consisti di dos piso. Roofgarden tabata habita e piso ariba, accesibel pa un trapi gesplit (forma di Y) pafo. E establecimento tabata cera pa algun aña durante Guera Mundial II, y a wordo habri di nobo na 1946 despues di un renobacion di su interior.

## Funcion
Roofgarden tabata un luga di encuentro moderno di e tempo ey y tabata ofrece musica riba entre otro pianola y victrola.  E establecimento tabata inclui un restaurant Italiano, cu tambe tabata entrega na cas. Ademas, tabata brinda varios bebida (manera bitro y biña), pasa boca (manera chuculati, ijscream, y sandwich), y productonan di tabaco. E prome piso tabata reserva pa bende componentenan di auto, manera tira di Goodrich. 

## Mira tambe
* Dundun Ecury
Voluta caquetio

***Voluta caquetio*** ta un especie di soldachi marino di e famia di Volutidae. Su nomber specifico, "caquetio", ta referi na e tribo indigena Caquetio, habitante original di Aruba. Su nomber cientifico a wordo publica formalmente na 2025 pa Berschauer y Ros.

## Distribucion y habitat
E especie ta endemico di Aruba, y no a wordo registra for di ningun otro isla den Caribe. Despues di un analisis taxonomico cu a compara e especie Arubano cu otronan relaciona den region di Caribe, incluyendo *Voluta musica* y  *Voluta damula* for di Corsou, el a wordo reconoci como geograficamente isola y morfologicamente distinto. 

*V. caquetio* a wordo haya principalmente na costa west y zuid di Aruba, unda su habitat ecologico natural ta gran parti conserva. E molusco marino ta biba den awanan costal entre 2 y 9 meter di profundidad, mas tanto riba fondo di lama of bou di coral. E por wordo haya scondi den santo bou di fragmentonan di coral of memey di veld di yerba di lama di ''Thalassia testudinum'' (yerba di caña). 

E holotipo a wordo haya na Malmok y ta registra na Natural History Museum of Los Angeles County (LACM).

## Descripcion
E cocolishi tin un forma conico-oval, cu un largura cu ta varia tipicamente entre 45 y 65 mm. E curpa manera spiral ta cubri mas o menos dos tercera di e largura total di e cocolishi. Su lip ta relativamente hancho, algo tipico pa *Voluta*. E cocolishi tin 6 pa 7 ribchi abou, cu ta termina den botonnan prominente riba e schouder. E schoudernan mes ta basta marca, dunando e cocolishi un perfil robusto caracteristico pa e genero *Voluta*. Riba su superficie tin un patronchi distintivo di liñanan vertical manera fraña, cu banchinan scur of mancha di color riba e parti abou di e spiral. Su color ta un palet di beige, crema, of maron cla, cu ta contrasta cu e manchanan mas scur.

## Conservacion
E especie no tin un evaluacion oficial pa e Lista Cora di IUCN (Union Internacional pa Conservacion di Naturalesa), pero su status endemico ta ser considera di importancia pa monitorea.
Rason (filosofia)

**Rason** of **motibu** ta un deklarashon tokante e kousa (of antesedente) di un fenómeno partikular i ta sirbi komo un argumento pa sostené un hipótesis. E konsepto di *rason* no mester wòrdu konfundí ku *rasonamentu*, e fakultat humano di kompreshon.

## Motibu versus kousa

Den filosofia, diferente tipo di rason ta wòrdu distingui, dependiente di e skol di pensamentu. Hopi aserkamentu, sinembargo, por wòrdu aportá bèk na e teoria di Aristótles su kuater kousa:

* *Causa materialis* (kousa material): e supstansia di kua un opheto ta komponé.
* *Causa efficiens* (kousa efisiente): e akshon òf forsa ku ta produsí un kambio.
* *Causa formalis* (kousa formal): e diseño òf forma ku e kreadó tabata pretendé.
* *Causa finalis* (kousa final): e propósito òf funshon pa kua algu a wòrdu krea.

Tin un punto di bista filosófiko (kasi universalmente aseptá) ku ta sostené ku un rason ta satisfasé solamento si e ta basá riba un vínkulo kausal. Un kousa spesífiko ta wòrdu identifiká pues komo e rason (faktor splikativo), loke ta duna e argumento forsa i ta hasié posibel òf "berdat". Den kaso di kousa final, esaki mester wòrdu interpretá tambe komo un deklarashon ku kada suseso ta trahá pa un meta spesífiko, i ku e meta ta kontené den e kadena kousal.

## Dedukshon
E rason por wòrdu duná dor di referí na un deklarashon general. Por ehèmpel, si un hende deklara ku "Socrates ta mortal", anto, ora puntr'é pa un rason, e por kontestá: "Tur hende ta mortal". Esaki ta duna lugá pa e *rason*amentu:

:

## Kousal
Un otro tipo di rason ta referí na e kousa di e echo afirmá. Por ehèmpel, si deklara ku "Socrates ta morto", e rason por ta "El a bebe un kális venená". Esaki por wòrdu ekspresá komo un argumento kousal:

:

Den e kaso aki, e proposishon prinsipal (P1) ta wòrdu asumí komo konosementu komun i p'esei ta wòrdu omití. Den e kaso aki, no ta referí na e proposishon mayó (un generalidat), pero na e proposishon menor (P2, un partikularidat).
Cicilia

**Cicilia** por referi na:

## Hende
* Anjelica Cicilia, polítiko di Boneiru
* Avelino Cicilia, sindikalista i polítiko di Boneiru
* Ayrton Cicilia, futbolista di Boneiru
* Diangelo Cicilia, kitarista di Kòrsou
* Kenneth Cicilia, futbolista hulandes-kurasoleño
* Luisana Cicilia, Miss Aruba 2005
* Regino Cicilia, futbolista hulandes-kurasoleño
* Wendrick Cicilia, polítiko di Aruba
Dumfries

**Dumfries** por referí na:

## Hende
* Denzel Dumfries, futbolista hulandes
* Pearl Dumfries, kantante i músiko hulandes
Enbehesementu

**Enbehesementu** (hulandes: veroudering; ingles: ag(e)ing) ta, den sentido general, e proseso di kambio ku ta okurí den sernan bibu den transkurso di tempu, i ku por inkluí kambionan físiko, sikológiko i sosial. E término ta referí prinsipalmente na hende, mas tambe na hopi otro bestia i fungi. Kualke tipo di organismo, manera por ehèmpel algun bakteria, mata perenial i siertu bestia simpel, por konsiderá komo potensialmente biológikamente inmortal.

## Enbehesimentu humano
Den e siklo di bida humano, e bida ta kuminsá ku un fase di kresementu i desaroyo, for di infansia te adulto. E término enbehesementu ta referí spesífikamente na e último parti di e fase di adulto, kaminda por observá kambio gradual den funshonamentu físiko, kapasidat mental i den relashonnan sosial.

Aspektonan biológiko i sosial ta hunga un ròl importante den e prosesonan di enbehesementu humano. E rama di siensia ku ta dediká na e estudio di enbehesementu ta wòrdu yamá gerontologia. Segun statistik mundial, di e mas o ménos 150.000 hende ku ta muri tur dia rònt mundu, aproksimadamente dos tersera parti ta muri di kondishonnan relashoná ku edat. 

## Enbehesementu den demografia
Den demografia, e término enbehesementu ta referí na e kambio den e struktura di edat di un poblashon. Esaki ta wòrdu yamá enbehesementu di poblashon, un fenòmeno ku ta okurí ora e proporshon di hende di edat ta oumentá relativamente kompará ku e kantidat di mucha i adulto hòben, a konsekuensia di faktornan manera oumento di durashon di bida i kaida di e tasa di nasementu.

## Mira tambe
* Enbehesementu di poblashon
Approach lighting system

**Approach lighting system** (ALS; "Sistema di iluminashon di acercamento") ta yuda piloto cu e transicion, na un forma sigur, di buelo instrumental pa buelo visual durante aterisahe. 

E tipo y diseño di e sistema ta depende di e rekisitonan operacional di cada pista. ALS ta consisti di un configuracion di luznan di señal cu ta cuminsa na e drempel di pista y ta extende den area di acercamento. ALS ta tipicamente extende cu un distancia di mas o menos 2.400 pa 3.000 pia pa pistanan cu guia di instrumento di precision, y 1.400 pa 1.500 pia pa pista sin guia di instrumento di precision.

Algun instalacion di ALS ta ekipa cu luznan cu ta flash (cende-paga) den secuencia. Pa piloto, e luznan aki ta aparece como un punto di luz briyante moviendo rapidamente den direccion di e pista, normalmente na un velocidad di mas o menos dos be pa seconde.
Chuki Scharbaai

**Marlène (Chuki) Scharbaai** ta un eks-bailarina i diseñadó di paña di Kòrsou. El a kuminsá su karera den añanan 1950, i na 1994 a wòrdu deskribí pa korant Amigoe komo un figura legendario den mundo di baile lokal. Na 2006 el a risibí e Premio Cola Debrot pa su kontribushon struktural na arte di baile.

## Biografia
Marlène Scharbaai a nase na Willemstad den bario di Fleur de Marie. Su interes pa baile a kuminsá tempran, despues ku el a hasi hopi bishita huntu ku su wela Delfina Gomez na divershon i shownan di tur sorto di músika lokal. E ta mas konosí pa su estilo íntimo i ekspresivo komo bailarina di géneronan di músika outéntiko Kòrsou. 

Un di su promé presentashonnan tabata den añanan 1950, bou di direkshon di Carlos de Palm, kompañá pa e agrupashon musikal Conhunto Sonora del Caribe. Den mesun periodo, e bailarin di tap Tony Hassel a introdus’é na e mundo di show profeshonal, i hende manera Elena Thaina tabata importante den reglamentu di su presentashonnan di bailenan: rumba, afro, mambo, kalipso, samba, wals, tumba, bolero, entre otro. Durante su karera, Scharbaai a traha huntu ku vários artista konosí di Kòrsou, inkluso Dugo Schenker, Romualdo Hanst, Angel Job i doño di teatro Fèchi Moron. Juan Francisco Schmidt tabata su partner di baile pa un tempu.

### Popularidat i aporte kultural
Den añanan 1970, Scharbaai a bira un di e bailarinanan mas selebrá di Kòrsou. Ku su grupo di baile Nos Corsow, el a tene presentashonnan regular na Curaçao Hilton Hotel i tambe na Aruba. Durante fin di dékada 1980, el a presenta un programa di baile na TeleCuraçao, ku a amplia su rekonosementu denter di e komunidat lokal. 

Scharbaai ta ademas konosí pa su trabou kreativo komo diseñadó di paña tradishonal, un área den kua el a kontribuí na konservá i renobá identidat kultural di Kòrsou.

Marlène Scharbaai ta mama di dos yu muhé; un di nan, Eduarda de Bies, tambe a bira un bailarina.

## Honor
Na 1994, e Marcha di Seú den Willemstad a wòrdu dediká na Scharbaai, den rekonosementu di su largo i balioso kontribushon komo bailarina i figura prominente den kultura di Kòrsou.

Na 2006, Scharbaai a wòrdu premiá ku e Premio Cola Debrot, un di e premionan mas importante di Kòrsou pa mérito kultural, huntu ku Roy Colastica.
Sosialismo

**Sosialismo** ta un ideologia polítiko i un filosofia ekonómiko basá riba sosialisashon i propiedat kolektivo di e medionan di produkshon. E prinsipio sentral ta ku e kolektivo, esta komunidat, klase trahadó òf pueblo, tin e outoridat final den tumamentu di desishon tokante e distribushon di poder, rekurso i rikesa. Den hopi teoria sosialista, maneho propio (outomaneho di e trahadó) ta un elemento esensial.

E palabra sosialismo ta derivá for di e palabranan latin *socius* i *socialis*. E palabra *socius* ta nifiká partner òf komun, miéntras ku *socialis*, na su turno, ta nifiká kompañero òf pertenesé na un grupo.

## Kuadro di e debate interno
Desde su origen, un punto di tenshon den e movementu sosialista ta si e transformashon di sosiedat mester tuma lugá prinsipalmente dor di intervenshon estatal, òf inisiativa kolektivo i akshon di base, sin ta dependé di un estado.

Tambe den historia di sosialismo ta eksistí dos tendensia grandi:
* pro-estatal - gruponan manera esunnan sosialdemókrata, institushonalista, marxista-leninista, fabiano i otronan ta pone hopi énfasis riba papel di gobièrnu i partidonan polítiko pa dirigí reforma struktural i regulá ekonomia.
* anti-estatal - sosialistanan anarkista i korientenan orientá na isquierda-komunista ta pone hopi énfasis riba abolishon òf minimisashon di poder estatal, konsiderando e estado, spesialmente si no ta demokrátiko, komo un òrgano opresivo di mes.
Krasnodar

**Krasnodar** (ruso: *Краснодар*) ta e siudat mas poblá den sùit di Rusia i kapital di e region (kraj) di mesun nòmber. E ta situá kanto di Riu Kuban, serka di Laman Pretu. Krasnodar tin un área di 339.31 kilometer kuadrá i un poblashon di 1.154.885 habitante (2025). E siudat a wòrdu fundá na aña 1793 i inisialmente tabata yamá **Yekaterinodar** (ruso: *Екатеринодар*). E ta un sentro industrial, komersial i kultural importante di e pais. Frekuentemente e ta wòrdu yamá e kapital di e parti sùit di Rusia.

## Personanan nasí na Krasnodar
* Anna Netrebko, kantante di ópera ruso-austriako.

## Galeria

Krasnodar, Russia, near natural colors, Sentinel-2 satellite image 2018-SEP-18.jpg
2023-10-22. Краснодар DSC 7534.jpg
Медакадемия Краснодар Russia.JPG
View of Krasnodar taken from Kozhevennaya street, 24 2020-04-18-5.jpg
Здание гостиницы централь 03.JPG
Karasunskiy okrug, Krasnodar, Krasnodarskiy kray, Russia - panoramio (27).jpg
2022. Краснодар DSC 9475.jpg
Екатерина Великая. Монумент.JPG


## Link eksterno
*
Esso Heights

**Esso Heights** ta un bario di region San Nicolas na Aruba. E bario ta fronterisa pariba cu Lago Heights y hunto nan ta forma un zona den e region. Esso Heights tin un poblacion di 867 habitante segun censo di 2020.

## Historia
Esso Heights a aparece, den añanan 1950, durante e periodo di crecemento di San Nicolas. E bario a funciona originalmente, como alohamento pa empleado migrante soltero di Lago. Den e añanan siguiente, e empleadonan a gradualmente abandona e compleho consistiendo di diescuater barak (conoci como e *bachelorquarters*), despues di cua e viviendanan a wordo ocupa pa residentenan socialmente desafortuna for di Village. Esaki a inicia e caida di e den deteroriacion, loke a dun'e, den boca di pueblo, e nomber ***Naked City***. Esso Heights tabata e unico solucion pa e residentenan aki, pa e motibo cu no tabatin mester di paga huur (of tabata simplemente traspasa propiedad priva), luz y awa tabata costa tres heldo pa luna. Pa compara un caha di webo y pan tabata costa, respectivamente, mas o menos dos y un heldo. E baraknan no tabata posee infrastuctura sanitario y riool, pues awa tabata subi caya. E baraknan a wordo basha abou na cuminsamento di añanan 1980, y un desaroyo di vivienda nobo a tuma luga.
Enbehesementu di poblashon

**Enbehesementu di poblashon** (hulandes: vergrijzing; ingles: ag(e)ing population) ta referí na un kambio struktural den e komposishon di e poblashon, kaminda e proporshon di hende grandi ta baha — inkluyendo partikularmente hende di 65 aña òf mas — i e edat promedio di e poblashon ta oumentá. E término ta originá for di demografia y ta indiká un proseso ku por tin gran impakto sosial, ekonómiko i polítiko.

E fenómeno ta wòrdu presentá gráfikamente den un piramit di poblashon, kaminda e forma ta kambia for di un piramit “tradishonal” (ku hopi mucha na e base di e piramit) pa un struktura mas rektangular òf asta inverso, propio di un poblashon ku ta enbehesé.

Enbehesementu di poblashon ta okurí ora:
* e tasa di nasementu ta baha,
* e speransa di bida ta oumentá, i
* a largo plaso e poblashon total mes ta bira mas chikitu (denatalisashon).
Si denatalisashon no wòrdu kompensá pa (in)migrashon, un bahada kontinuo di e poblashon por tuma lugá.

## Situashon mundial
Enbehesementu di poblashon ta un proseso mundial, pero e velosidat i magnitut ta varia segun region. E paisnan mas desaroyá tambe tin poblashonnan mas bieu ya ku nan siudadanonan ta biba mas largu. Paisnan ménos desaroyá tin poblashonnan muchu mas hòben. Na 2100, segun investigashon dirigí pa Universidat di Washington, 2.4 bion hende lo ta riba edat di 65 aña, kompará ku 1.7 bion bou di edat di 20 aña.

Den hopi pais oropeo i asiátiko, manera Hapon, Italia i Alemania, e tasa di nasementu ta partikularmente abou, resultando den poblashonnan ku ta enbehesé rapidamente. Den e paisnan aki, e proporshon di hende di 65 aña òf mas tin tendensia pa oumentá konsiderabelmente den e desenionan binidero. Na Hulanda, por ehèmpel, ta wòrdu antisipá ku kada bes mas region i munisipio di e pais lo bai eksperensiá bahada den e kantidat di residente i den e nùmero di kasnan habitá den futuro serkano. Den algun region, manera den sùit di provinsia di Limburg, e desaroyo aki ta bisto kaba.

Na Merka i Canada, e tendensia ta mas moderá. Migrashon ta kompensá parsialmente e bahada di nasementu, pero aun asina, enbehesementu ta keda un reto pa politika sosial i salú. 

Na Sur Amérika, paisnan manera Chile, Uruguay i Argentina ta eksperensiando enbehesementu mas lihé ku promé, prinsipalmente pa motibu di e bahada rapido di e tasa di nasementu. E otro paisnan suramerikano, manera Perú, Colombía i Brasil, aún tin un poblashon relativamente hoben, pero nan ta siguiendo e mesun direkshon demográfiko.

Den region di Karibe, enbehesementu di poblashon ta birando un fenomeno notabel. Na e islanan, manera Kòrsou, Aruba i Barbados, kombinashon di tasa di nasementu abou, migrashon di hóbennan pa estudio òf trabou, i oumento di speransa di bida ta kontribuyendo na un oumento relativamente rápído di e proporshon di hende grandi den e poblashon.

## Mira tambe
* Enbehesementu
Mon Plaisir

**Mon Plaisir** ta un bario den region Oranjestad-Oost na Aruba, cu ta forma un zona hunto cu e bario di Klip. Inicialmente, Mon Plaisir tabata un plantashi di aloe, estableci den siglo diesnuebe.

## Historia
E nomber *Mon Plaisir* (Frances: "un placer") ta referi na Louis Bazin (1793–1853), un comerciante for di e peninsula di Bretagne na Francia. Bazin a yega Aruba na 1830. 

Dia 10 di februari 1838, Bazin a adkiri un acto di permiso di mas cu cincuenta hectar (0.5 km²) y a establece un plantashi di aloe, incluyendo un instalacion moderno pa herbe aloe. E instalacion tabata wordo maneha pa un administrador di fam Evertsz. 

E cas di plantashi tabata situa na loke awendia ta Swielinckstraat 19. Ta ser bisa cu Mon Plaisir tabata e prome cas na Aruba cu bentana di glas. Durante e periodo di Bazin, e plantashi a conta cu cuarenta persona sclabisa; riba dia di abolicion di sclabitud dia 1 di juli 1863, tabatin bintishete persona sclabisa.

E plantashi tabata situa na ost di Oranjestad, entre loke awendia ta Adriaan Laclé Boulevard y Avenida Milio Croes y tabata fronterisa plantashi di Sividivi. Riba e tereno tabatin dos curpa di awa: uno unda Biblioteca Nacional Aruba ta actualmente y e otro unda awor ta Vondellaan. 

Mas o menos un aña despues di morto di Bazin, dia 26 di augustus 1853, su casa Regina Jacomina Croes (1819–1897) a casa cu e Italiano Pedro Joseph Frigerio (1823–1863) kende a bira e propietario di e finca. Mas despues, e propiedad a pasa na man di Alfredo Jesurun Evertsz, kende a construi un forno di aloe nobo y a pone plantacion bek den operacion. Banda di aloe, tambe tabata cultiva *Dactylopius coccus*, un insecto uza pa produccion di tinte natural. Finalmente, e terenonan a bin na posesion di Adriaan Laclé.

Despues di 1900, gobernadornan di Kolonia Corsou tabata bishita regularmente e industria di aloe na Mon Plaisir, hunto cu inspeccion di minanan di oro y fosfaat. Na september 1907, un bishita extenso a tuma luga na e sitio pa gobernador Jan O. de Jong van Beek en Donk, acompaña pa gezaghebber di Aruba, Gerard Raven Zeppenfeldt. 

Durante e Guera Mundial II, e terenonan aki, na e momento ey desola y descuida, a wordo uza pa entrenamento militar pa e Schutterij.

## Infrastructura
Awendia, Mon Plaisir ta un bario residencial atravesa pa Adriaan Laclé Boulevard. E bario ta un centro imporanta pa educacion na Aruba. Na 1956 a habri un scol primario di denominacion protestant, Mon Plaisir School. Mas despues e scol a wordo expandi cu Mon Plaisir College, cu ta ofrece enseñansa secundario. Na 1962 a inaugura riba Vondellaan e scol pa enseñansa secundario avansa, Colegio Arubano, cu tabata sirbi alumnonan di henter Aruba te ora na San Nicolas a habri un filial.
Stromae

**Stromae**, nòmber artístiko di **Paul Van Haver**, (☆ 12 di mart 1985 na Etterbeek, Bélgika), ta un kantante, rapero, kantoutor i produktor diskográfiko belgo. E ta konosí pa su estilo den kua e ta un meskla hip hop, músika elektróniko, house, dance i elementonan di "chanson française". Tur su kantikanan ta kantá den franses. 

## Bida i karera
Stromae a nase na Etterbeek di un mama belgo di Dendermonde i un tata ruandes, un arkitekto ku tabata bishitá Ruanda ora el a wòrdu asesiná durante e genosidio di 1994. Paul Van Haver i su rumannan a wòrdu kriá eksklusivamente pa nan mama na Laeken, un bario den Brusela.

For di edat hoben, Van Haver a mustra talento pa músika. Ku diesun aña el a inskribí na akademia di músika na Jette, kaminda el a studia historia di músika i a siña toka bateria.  Na 2001, el a bira un rapero bou di e nòmber OpMaestro, nòmber ku despues el a kambia pa Stromae, un palabra inventá na base di “maestro”.

Stromae a yega na fama internashonal den 2009 ku su hit *Alors on danse*, parti di su album di debut "Cheese". E kantika a bira number uno den hopi pais oropeo i a establesé Stromae mundialmente komo un bos nobo den músika franses.

Na 2013, el a lansa su di dos album *Racine carrée*, ku a bira un di e albumnan mas bendí na Fransia den e dekada ei. E tabata inkluí kansionnan hit manera “Papaoutai”, “Formidable” i "Tous les mêmes". E album a yega na mas ku dos mion kopia bendí solamente na Fransia i a konsolidá su reputashon internashonalmente.

Despues di su gira internashonal grandi, Stromae a sufri un burn-out i komplikashonnan di salú serio, inkluso reakshon peligroso na medikamento antimalaria. Entre 2015 i 2021 el a bira mas rekluso, manteniendo un profil abou den media. Durante e periodo aki, el a traha prinsipalmente komo produktor i simultáneamente riba proyektonan pa su label Mosaert, inkluyendo un liña di paña pa bisti unisex. Apesar di e pousa, el a hasi algun aparishon selektivo, inkluyendo kolaborashonnan diskero manera "La Pluie" (Orelsan) i "Arabesque" (Coldplay).

Stromae a bolbe na esenario musikal den òktober 2021 ku e single "Santé", sigui pa “L’Enfer”, ku el a kanta bibu na e notisia di 20:00'or di TF1 na yanüari 2022, un presentashon ku a hala hopi atenshon pa su tratamentu di e tema di salú mental. El a lansa su di tres album, *Multitude*, dia 4 di mart 2022. E album a risibí elogio pa su kombinashon di ritmonan internashonal, instrumentonan folklóriko i e tema profundo tokante identidat, famia i humanidat. 

Den 2023, ku e videoklip di "Papaoutai", Stromae a bira e di dos artista franses, despues di Indila ku "Dernière Danse", pa surpasá un bion ‘views’ riba Youtube pa un kansion na franses.

## Diskografia
### Album
* *Cheese* (2010)
* *Racine carrée* (2013)
* *Multitude* (2022)
Sheila Payne

**Sheila Payne** (☆ 1961, na Kòrsou) ta un aktris i kontadó di kuento di Kòrsou i un defensor di preservashon di Papiamentu.

## Bida i karera
Sheila Payne a nase i lanta na Kòrsou komo yu di migrante di Saint Kitts. Su amor pa kuentonan oral tabata inspirá prinsipalmente dor di su tata, ku tabata un gran kontadó di kuento. Komo alumno na skol básiko, el a presentá un imitashon hopi aploudí di e empresario di músika i animadó Ángel Job, mihó konosí komo *El Gordito de Oro*.

For di 1980 pa 2000, Payne a biba na Hulanda. Durante e periodo ei, el a studia matemátika i ekonomia i a sigui un kurso posgrado den desaroyo profeshonal. Despues di a traha den e sektor aki pa algun tempu. Siguidamente el a enfoká mas fuerte riba teatro i a bira un aktris ku *Jeugdtheater Citadel Groningen*. 

Despues di bolbe na Kòrsou, Payne a kontinuá aktua den teatro hubenil i finalmente a regresá na su pashon original: e arte di kontamentu di kuento.

Na 2009, Payne a aktua den e vershon rebibá di e teatro musikal karibense *Morto i Laman*, presentá na Kòrsou den Volksoperahuis. Na 2010, e produkshon a wòrdu presentá tambe na Hulanda, entre otro na siudatnan manera Rotterdam.

Na 2023, Payne a interpretá e papel di Luisa den e pelíkula di televishon *All Inclusive*, ku tabata inkluí filmashon na [Boneiru.
 
For di 2011, Sheila Payne ta fundadó i direktor di Gogorobi Foundation, un fundashon ku ta dediká na preservashon i promoshon di e tradishon oral di Kòrsou i Karibe. E ta ofresé produkshonnan di kontamentu di historia musikal, kreashonnan teatral, material edukativo i arte di marioneta.

Den e mesun aña, el a risibí un nominashon di UNESCO pa su kontribushon na preservashon di idioma Papiamentu.

## Teatro
* 1919-1992 - *De jongen en de bus*
* 1992-19193 - *1492 and after*
* 1993-1994 - *Oude klanken, nieuwe stemmen*
* 2003 - *Oedipus*
* 2009-2010 - *Morto i Laman*
Museo Model Trein Aruba

**Museo Model Trein Aruba** (Ingles: *Aruba Model Train Museum*) ta un museo priva pa model trein situa den e bario di Lago Heights na Aruba. E museo ta ofrece un bista di model trein for di mas o menos aña 1875 te cu presente.

E fundado, J. de Vries, a ricibi su prome model trein durante un vakantie na Escosia. E compra aki a marca e comienso di un coleccion di model treinnan Aleman, Ingles, y Mericano. Na Lago Heights, el a laga traha un cas estilo arkitectonico Surnameño riba pia di palo.

De Vries a traha den e sector di seguro. Segun cu e tabata acerca su pensioen, el a dicidi di habri e museo di model trein riba di 1 di december 2001. Entrada ta gratis. Trein como co'i hunga di palo ta disponibel pa muchanan hunga cune. E museo tambe ta contene model auto y avion.

## Mira tambe
* Lista di museo na Aruba
Cryptus Confession

**Cryptus Confession**, miho conoci como **Cryptus**, tabata un banda di rock Arubano cu tabata activo entre fin di añanan 70 y inicio di añanan 80 di siglo binti. Na 1980, e banda a cosecha fama local y internacionalmente cu su hit "Love Dream". 

## Historia
Cryptus Confession a wordo funda na 1977, despues di e disintegracion di e banda popular RPM (Revolution Per Minute), di cua varios integrante a sigui cu e formacion nobo. 

Su repertorio tabata consisti pa gran parti di versionnan di canticanan disco y pop-rock internacional di e tempo ey, manera di The Bee Gees, KC & The Sunshine Band, The Eagles, Air Supply, Billy Joel y Elton John. E banda tabata gosa di gran popularidad na Aruba cu su presentacionnan bibo na club, fiesta bailabel y luganan nocturno, asina tambe durante eventonan cultural y carnavalesco, entre otro e eleccionnan di reina hubenil.

Na 1978 Cryptus a ricibi e premio Aruba Academy Award como miho banda di Aruba. Ademas, revista Amistad a eligi e banda como banda rock di aña na 1978, 1979 y 1981.

Na 1979, Cryptus Confession a graba un album (LP) na Miami, cu entre otro tabata inclui e cantica “Love Dream”, un composicion original di Hildward Croes. E exito di e produccion aki a hiba e banda na haci varios gira musical internacional, incluyendo presentacionnan na Venezuela, otro parti di Sur America y rond di e islanan Caribense.

Integrante original di e banda tabata Hildward Croes, Maikito Croes, Tommy Croes, Ruben Werleman, Jado Maduro, Dayleen Dijkhoff, Gos Oduber y Howard Tromp. Durante e añanan, algun cambio di formacion a tuma luga: Rudney Lopez a reemplasa Maikito Croes, Jonchito Croes a sigui Ruben Werleman y Ety Paskel a tuma over di Jado Maduro.

Pa aña 1986, mayoria di e musiconan a bandona Cryptus y a sigui cu Spectrum, un otro banda cu un estilo musical diferente.

Despues di mas di 20 aña, dia 2 di juni 2007, Cryptus Confession a reuni pa duna un solo presentacion special. El a subi escenario como *opening act* di e concierto di e duo Australiano di soft rock, Air Supply, cual a keda realisa den Don Elias Mansur Ballpark na Aruba. 

## Link externo
*  Cryptus Confession - "Love Dream" (1979), video riba Youtube.]
Con Alma (album)

***Con Alma*** ta e debut y *solo* album di Ivan Jansen, lansa na 1998.

E album di guitara clasico ta consisti di diesshete piesa, cual shete di e piesanan ta di caracter Arubiano/Antiano, cinco ta di caracter Latino Americano, y cinco cu caracter Spaño. E album ta un compilacion y repertorio balansa di composicionnan di compositor Arubiano, Rufo Wever y Padu Lampe, compositor Latino Americano, Agustín Barrios Mangoré y Heitor Villa-Lobos, y compositor Spaño, Francisco Tárrega y Joaquín Malats.

Na 2000, Jansen a lansa como solista e di dos tomo, *Con Alma II*. E di dos tomo ta contene un seleccion di obra di compositornan prominente di Sur America, Spaña, y Aruba. E repertorio ta inclui piesanan di Agustín Barrios Mangoré (Paraguay), Astor Piazzolla (Argentina), Heitor Villa-Lobos (Brazil), Antonio Lauro (Venezuela), Isaac Albéniz (Spaña), y Padu Lampe.

## Piesa
### Con Alma I
# *Vals No. 4 Opus 8* – 5:17
#* Natalia* – 1:35
#*Con Alma* – 2:16
#*Annette* – 2:50
#*Pensando en Ti* – 1:44
#*Te Mainta* – 1:31
#*Eliza* – 3:04
#*Dalia* – 3:02
#*Preludi Criollo* – 3:10
#*Elegia* – 3:07
#*Habanera* – 2:54
#*Serenata Española* – 4:01
#*Capricho Arabe* – 6:23
#*Endecha* – 1:21
#*La Negra* – 1:56
#*El Marabino* – 1:53
#*"Padu" Lampe* – 3:44
Versatility (album)

***Versatility*** ta e di tres album di Ivan Jansen, lansa na 2002.

E album ta presenta un coleccion di nuebe piesa di composicionnan original cu ta combina elementonan ritmico Caribense y Arubiano-Antiano cu harmonianan di jazz contemporaneo avansa. Jansen su prome composicion, *Aruba* ta aparece como e prome piesa riba e album.

## Piesa
# *Aruba* – 7:05
# *Danza Pa Myrna* – 7:01
#*Affirmation* – 7:41
#*Remaining In Your Love* – 6:51
#*Chanita* – 6:10
#*Camacuri* – 5:33
#*Funky Situation* – 6:23
#*Yearning For Your Love* – 6:21
#*Spain/Concierto De Aranjuez* – 7:46
Jazz at Divi Links Aruba (album)

***Jazz at Divi Links Aruba*** ta e di cuater album pa Ivan Jansen Quartet, lansa na 2007.

E album lo tabata inicialmente un grabacion di Jansen mesun composicionnan. Sinembargo, durante funcion na Divi Links, Jansen y su conhunto, *Ivan Jansen Quartet*, a desaroya un colaboracion musical distinto y un repertorio evoluciona cu a resona cu publico diversifica. E experencia aki a conduci na un reinterpretacion di piesanan standard denter di jazz. E album di dies piesa ta refleha e caracter dinamico pa cu e escena di jazz contemporaneo na Aruba.

## Piesa
# *My Favorite Things*
#*Besame Mucho*
#*Windows*
#*Dolphin Dance*
#*How Insensitive*
#*Hello*
#*Yesterday*
#*Michelle*
#*Girl Of Ipanema*
#*Mi'n Sa*
Horizonte Nobo (album)

***Horizonte nobo*** ta e di cinco album di Ivan Jansen, lansa na 2011.

Describi como e "Boston-Aruba Jazz Project", *Horizonte Nobo* ta presenta diesun piesa cu ta mescla herencia musical Arubiano cu jazz moderno. Ademas di e composicionnan original di Jansen, e album ta inclui dos contribucion di Oscar Stagnaro, *Armando Lios* y  *Nostra Samba*. E obranan aki ta wordo influencia pa ritmonan Caribense manera tumba y danza, pero ta wordo interpreta cu tecnicanan harmonico y improvisacion contemporaneo.

E grabacion ta inclui musiconan internacionalmente aclama y asocia cu Berklee College of Music na Boston, incluyendo e basista Oscar Stagnero, drummer Mark Walker, y pianista Alex Brown. Ivan su yui homber, Serghio Jansen, tambe un graduado di Berklee a contribui na e proyecto. Artistanan adicional destaca ta inclui percusionista Pernell Saturnino, saxofonista Alex Han, y varios musico di Aruba, incluyendo Reno Steba, Eddy Samson, Jeremy Bonnariba, Gerald Martes y miembronan regular di su conhunto. 

Defensor cultural y representante di Aruba International Arts Foundation (AIAF), Stan Kuiperi a enfatisa e importancia di proyectonan manera *Horizonte Nobo* den conserva herencia cultural mientras ta conecta esaki cu expresionnan contemporaneo.

## Piesa
# *Horizonte Nobo* – 8:16
#*Michella* – 6:22
#*Searching Deep Within* – 7:30
#*Lanta 'Riba* – 7:20
#*Armando Lios* – 4:44
#*Brazilian Love Affair (intro)* – 1:02
#*Brazilian Love Affair* – 6:22
#*Aurora Victoria* – 7:21
#*Danza Pa Mi Tata* – 6:11
#*Nostra Samba* – 6:32
#*Sabrosita* – 5:30
Lolita Euson

**Lolita Esmeralda Euson** (☆ 27 di october 1914 na Sint Eustatius - † 13 di augustus 1994 na Aruba), tabata un escritor y poeta Statiano-Arubano. E tabata e prome autor di editorial Charuba cu a publica obra na idioma Ingles.

## Biografia
Lolita Esmeralda Euson a nace dia 27 di october 1914 na Sint Eustatius como yiu di Edith Lillian Euson. Desde edad di nuebe aña el a cuminsa skirbi verso, cu mas laat a desaroya den poema. El a completa e nivel di scol mas halto (di shete klas) na Sint Eustatius. 

Na 1936, Euson a muda pa Aruba hunto cu su mama y un ruman muhe. Nan a establece na Paradijs, banda di Eagle. Na Aruba, el a traha den e antiguo hospital na Eagle, despues den tienda di Solomon, na e laundry di Lago, y finalmente na Panama Store. 

Ademas di su trabou, Euson tabata hopi activo den bida social y cultural. E tabaa hunga cricket, organisa conciertonan pa NWIWA ('Netherlands Windward Islands Welfare Association') na San Nicolas y duna les di Ingles na cas. E tabata tambe un di e cofundadonan di Statia Club, y un miembro activo di 'Women’s Auxiliary of the Methodist Church'.

### Obra literario
Como poeta, Euson a publica su obranan casi semanalmente den e revista na Ingles *The Local*. Su poesia tabata inspira tanto pa sucesonan grandi como pa experencianan di bida cotidiano.

Na 1988, Euson a publica su prome y unico coleccion di poesia, *Sweet Praises*. E buki ta contene poemanan skirbi pa conmemora varios ocacion, incluyendo sucesonan internacional manera e morto di Presidente John F. Kennedy, y mescos cu referencia na e Famia Real Hulandes. Den e mesun aña el a ricibi e premio "Golden Poet Award" na California, Merca, pa e poema ‘The Island That We Love’, cu ta forma parti di e coleccion *Sweet Praises*. 

Poemanan cu no a wordo publica anteriormente a wordo inclui postumo den varios coleccion, manera *Vaar naar de lichtvuur* di Klaas de Groot (2010) y e antologia *Moonlight on the Waves* (2014). Hopi di e poemanan aki tambe ta trata temanan di bida diario y experiencianan humano comun. 

### Morto y bida personal
Lolita Euson a fayece dia 13 di augustus 1994 na Aruba, na edad di 79 aña. El a wordo dera den sementerio metodista na San Nicolas. Euson tabata mama di dos yiu homber y un yiu muhe; entre nan e cantante y artista internacional conoci como Euson.

## Honor
Na 1981, Euson a wordo honra cu e Medaya di Honor di Orden di Oranje-Nassau. Cayanan cu su nomber ta existi na Aruba como na Sint Eustatius. Desde 1995, Tollenstraat na San Nicolas ta yama *Caya Lolita Euson*. 

Na 1996, un stampia postal cu su imagen, como parti di e serie "Muhenan conoci di Aruba", a wordo emiti na Aruba.
Bolero

**Bolero** ta un género musikal bailabel di orígen kubano, deklará komo Herensia Kultural Intangibel di Humanidat na 2023 komo un género tradishonal na Cuba i México. E ta popular den henter Latinoamérika.

## Orígen i historia
E género ta identifikabel pa su elementonan rítmiko partikular i formanan musikal nobo di komposishon ku a surgi den e paisahe musikal di Cuba durante siglo 19. Apesar ku e ta kompartí su nòmber ku e bolero spañó, un baile ku a originá den siglo 18 i interpretá den tempu 3/4, e bolero kubano a desaroyá un struktura rítmiko i melódiko diferente, basá riba un kompas di 4/4.

E bolero kubano típiko a aparesé rònt di 1840. Generalmente ta wòrdu aseptá ku e promé bolero tabata *Tristezas*, skirbí pa e kubano José (Pepe) Sánchez na Santiago de Cuba na 1883. E piesa aki a marka formalmente e nasementu di e género, ku un kompañamentu musikal konosí komo “klásiko”, ku ta inkluí kitara i perkushon.

Dia 4 di desèmber 2023, UNESCO a aprobá e inskripshon di e bolero riba e Lista Representativo di e Herensia Kultural Intangibel di Humanidat.

Durante añanan 1920 i 1930, paisnan grandi di Karibe Hispano, manera México, a adopta e produkto musikal ku Cuba a ofresé. Ku tempu, e bolero a uni ku otro géneronan musikal, loke a kondusí na e surgimentu di vários subgénero, manera e bolero rítmiko.

## Bolero i kantante
 

Entre e boleronan mas legendario di tur tempu por menshoná *Besame Mucho*, *Dos Gardenias*, *Veinte anos*, *Perfidia*, *Historia di un Amor*, *Solamente Una Vez*, *Inolvidable*, *Somos Novios* i *Lagrimas Negras*.

Un di e kantantenan di bolero mas influyente di siglo 20 tabata e chileno Lucho Gatica (1928–2018), konsiderá komo “rei di bolero”; asina meskos Daniel Santos (1916–1992), Javier Solís (1931–1966) i Rocío Dúrcal (1944–2006). Den dekadanan mas resiente, intérpretenan manera José Feliciano i Luis Miguel a kontribuí grandemente na popularisashon kontinuo di e género.
Un mushi di haiku

***Un mushi di haiku*** ta un kolekshon di 184 haiku original na papiamentu pa Elis Juliana, publiká na 1993. E vershon na ingles, *Haiku in Papiamentu: Un mushi di haiku*, a wòrdu hasí pa Helene Garrett na 2003. E tradukshon ta presentá e poemanan den teksto paralelo, ku papiamentu i ingles imprimí banda di otro.

Den konteksto di e título, *mushi* ta referí na un midí chikitu, komparabel ku un shòt di likùr. Originalmente, no tur komunidat di abla papiamentu tabata uniforme ku e uso di e palabra *mushi*, na Aruba, por ehèmpel, esaki lo a tradusí komo *un trago di likido*. Ku e título aki, Juliana ta sugerí ku su poemanan mester wòrdu lesá komo unidatnan kòrtiku pero vigoroso den nifikashon.

Mayoria di e haiku ta basá riba temanan komun den haiku hapones, manera naturalesa, kambio di temporada i imágennan konsiso. Juliana ta adaptá e konvenshonnan aki na e konteksto di Karibe dor di usa flora, fauna i bida diario di e islanan lokal. Ademas di e poemanan reflektivo i líriko, e kolekshon ta inkluí opservashonnan chistoso, komentario sosial riba ròlnan di género i materialismo, i ekspreshonnan kòrtiku di sabiduria práktiko.

## Link eksterno
* Haiku in Papiamentu: Un mushi di Haiku (2003)
Carlos Bislip

**Carlos Bertram Bislip**  (☆ 7 di juli 1961 na San Nicolas) ta un musico y percusionista di Aruba. 
 
## Bida y carera
Carlos Bislip a nace y lanta den bario di Lago Heights na San Nicolas. E ta e ultimo entre e tres yiu di Carmen Gravenhorst y Carlos Bislip sr (1932-1990). Su tata tabata un figura prominente den deporte Arubano: judoka, dirigente deportivo i dirigente institucional, entre otro presidente di  Asociacion Antiano di Judo, vice-presidente di Asociacion di Judo di Aruba, miembro di directiva di Asociacion di Hisamento di Peso, presidente y miembro honorario di ASU y secretario general di Comite Olimpico Arubano. 

Desde un edad jong, Bislip a mustra un interes special den ritmo y percusion. Na 1980 el a bay Merca pa sigui estudio den musica. El a obtene un bachelor na Berklee College of Music na Boston, caminda el a spesialisa den percusion, sigui pa un master den maneho di arte na Universidad di Boston.

### Carera
Despues di su formashon academico, Bislip a inicia un carera activo como percusionista, tanto como solista como miembro di varios conhunto di musica jazz y musica mundial. Entre e gruponan mas conoci cu e tabata integrante ta Aruba Art Ensemble (hunto cu Victor Camacho (piano), Ivan Quandus (baho) y Delbert Bernabela (saxofon/fluit)). 

Su estilo musical ta caracterisa pa un mescla di ritmonan tradicional Caribeño cu influencianan di jazz contemporaneo, loke a contribui na desaroyo di jazz Caribeño y percusion Afrocaribeño tanto na Aruba como internacionalmente.

Bislip a presenta na varios pais den Caribe, Nort y Sur America, y Europa. Ademas di su presentacionnan, el a wordo involucra regularmente den concierto y eventonan musical na Aruba manera *Tribute to 70 years of Carnival Music* (2023), pa cua e tabata director artistico y musical.

Banda di su carera como interprete, Bislip a hunga un rol fundamental den enseñansa di musica na Aruba. Desde 2024, e ta fungi como director di Scol di Musica Rufo Wever, cu tin su sede na Cas di Cultura. Prome cu esaki, el a duna les na e scol pa mas di 35 aña y a sirbi como mentor di generacionnan di musiconan hoben. El a promove aprecio pa tanto tradicionnan musical local como generonan internacional, y anualmente e ta organisa tayer y entrenamentonan intensivo pa hobennan cu talento musical.

Den añanan 1990, Bislip tabata miembro di directiva di Asociacion di Musico di Aruba (ASOMA).

### Honor
Carlos Bislip a ricibi varios premio y reconocimento pa su aporte artistico y educativo. Entre nan aki ta e Premio Cultural CCG (2015), considera un di e reconocimentonan cultural mas prestigioso den Caribe Hulandes. Na 2025, el a wordo condecora como miembro di Orden di Oranje-Nassau pa su merito den mundo di musica.
Bachata

**Bachata** ta un género musikal bailabel ku ta originá na Repúblika Dominikano, i ku ta konsiderá parti di folklor urbano. Histórikamente, e género ta wòrdu konsiderá di ta derivá di bolero, ku influensia di músika afrokaribense i e kitara tradishonal latinoamérikano.

Den e forma di bachata tradishonal, e maraka ku ta usa den bolero a wòrdu remplasá pa e wiri, un instrumento metáliko di origen dominikano. E tokamentu virtuoso i liber-fluho di bongo, influensiá pa e tradishon kubano, a wòrdu adoptá, miéntras e kitara a bira e instrumento sentral di e género, siguiendo e estilo di e trionan popular na Cuba i Puerto Rico.  

## Historia
Bachata a surgi for di e márgennan urbano di Santo Domingo, spesífikamente den bar i bordelnan. Inisialmente, e estilo musikal aki tabata konosí komo “bolerito de guitarra” (bolero chikí di kitara).

Durante añanan 1960 i kuminsamentu di añanan 1970, e género tabata despresiá i stigmatisá komo músika di e klasenan mas pober. Den e periodo ei, e tabata konosí komo *música de amargue* (músika amargo), un término ku tabata referí na e estado melankóliko i triste relashoná ku amor perdí i desengañámentu, temanan ku tabata dominá hopi di e komposishonnan di bachata. 

E diseminashon di bachata durante e añanan ei tabata limitá na algun radio emisora, ya ku hopi medio di komunikashon a konsider’é músika vulgar. Sinembargo, un interes masal a surgi den añanan 1980, koinsidiendo ku un akseptashon progresivo pa radio, televishon i grabashon diskográfiko.

Dia 11 di desèmber 2019, UNESCO a deklará bachata Herensia Kultural Intangibel di Humanidat, rekonosiendo su balor kultural i su importansia pa identidat di Repúblika Dominikano.

## Músikonan
E grupo Aventura, ku e kantante prinsipal Romeo Santos, ta di leu e grupo di bachata mas konosí internashonalmente, pero entre e dominikanonan, e artistanan mas popular ta Antony Santos i Juan Luis Guerra.

## Baile
Bachata su ritmo musikal ta basá riba un kompas di 4/4 i tradishonalmente ta wòrdu baila ku un partner. E estilo di baile ta varia segun region i evolushon kultural, i no tin reglanan estrikto universal. 

## Literatura
* Deborah Pacini Hernandez, *Bachata, a social history of a Dominican popular music.* Temple University Press (1995) 

## Link eksterno
*  History of Bachata, The guitar music of the Dominican Republic
Kompa

**Kompa** òf **kompas** (haitiano: *konpa direk* òf *konpa*) ta un género musikal bailabel, ku ta originá na Haiti. E género a wòrdu kreá meimei di añanan 1950 pa e saksofonista i guitarista haitiano  Nemours Jean-Baptiste. Kompa ta okupá un luga sentral den bida sosial di Haiti i ta ser konsiderá un simbolo di identidat i orguyo nashonal.

E género ta un meskla di varios influensia musikal. E ta parsialmente derivá di merengue i kuadril haitiano, i tambe di otro género haitiano, *twoubadou*, miéntras ku e ta integra elementonan di jazz i música kubano. E resultado ta un estilo rítmiko, elegante i fasil pa baila. 

Kompa ta karakterisá pa un ritmo kontinuo i un areglo musikal ku ta inkluí un sekshon di ritmo (konga, kampana i drum), baho i sintetisador, komo tambe un sekshon di instrumento di supla. Guitara, hopi biaha dos, tin un ròl importante den e patronchinan rítmiko kompleho di kompa. E letra ta lanta temanan manera libertad, amor, resistensia i pas.

Na desèmber 2025, kompa a wòrdu inskribí riba e lista representativo di UNESCO komo un Herensia Kultural Inmaterial di Humanidat.. 

## Pafor di Haiti
Kompa a bira e músika popular prinsipal di Guadeloupe i Martinique, unda e ta konosí bou di e mesun nòmber i a hunga un rol importante den e desaroyo di e género zouk. 

Fuera di region di Karibe, kompa ta internashonalmente masha popular den komunidatnan di diaspora haitiano rònt mundu, manera na Montreal (Canada), i tambe den paisnan manera Angola, Kabo Verde, i varios region di Nort i Sur Amérika.

E músika ta wòrdu kantá na varios idioma, entre otro krioyo haitiano, franses, spañó, portugues i hulandes.

## Artista i gruponan konosí
Entre e artista i gruponan mas influyente den kompa tin:
* Coupé Cloué
* Sweet Micky
* T-vice
* Carimi
* Djakout Mizik
* Kassav'
* Zouk Machine
* Kompa Kreyol

Gruponan manera Kassav’ i Zouk Machine a wòrdu fuertemente influensiá pa kompa, lokual a kontribuí na su popularidat internashonal di e género.
Tùnel Helsinki–Tallinn

E **tùnel Helsinki–Tallinn** ta un tùnel bou di laman proponé ku lo abarká e golfo finlandes i konekta e kapitalnan finlandes i estoniano ku trein. 
E tùnel ta krusial pa e konekshon direkto entre e ret di trein finlandes i baltiko, kua ta krea un liña di transporte sin interupshon for di region ártiko pa Oropa Sentral. E integrashon strategiko aki ta redusí e tempu di biahe entre Helsinki i Tallinn di 2-3 ora ku fèri pa aproksimadamente 20-30 minüt ku trein. Ta ferwagt ku e proyekto lo generá kresementu ekonómiko signifikante, i krea un área metropolis entre e siudatnan.E largura di e tùnel ta dependé di e ruta di biahe; e distansia mas kòrtiko lo tin un largura supmarino di 80 kilometer, kua ta hasié kuarenta porshento mas largu ku e spor tùnel aktual na mundu, e 57 kilometer largu tùnel di base-Gotthard na Suisa.